চলতি মাসের ২৬ জুন মার্কিন প্রেসিডেন্ট ডোনাল্ড ট্রাম্পের সঙ্গে বৈঠক করতে চলেছেন প্রধানমন্ত্রী নরেন্দ্র মোদী। মার্কিন প্রেসিডেন্টের আমন্ত্রণে আগামী ২৫ ও ২৬ জুন ওয়াশিংটন সফরে যাচ্ছেন তিনি। ভারতীয় বিদেশমন্ত্রকের তরফে একটি প্রেস রিলিজ দিয়ে জানানো হয়েছে, সেই বৈঠক হতে চলেছে আগামী ২৬ জুন। দক্ষিণ এশিয়ার রাজনৈতিক পরিস্থিতি, পাক সন্ত্রাস এবং পরমাণু সরবরাহ গোষ্ঠীতে ভারতের অন্তর্ভুক্তি–সহ বিভিন্ন বিষয় নিয়ে ট্রাম্পের সঙ্গে আলোচনায় বসবেন তিনি। এর আগে মোদী এবং ট্রাম্পের মধ্যে তিন বার ফোনে কথা হয়েছে। এই প্রথম মুখোমুখি সাক্ষাৎ হতে চলেছে দুই রাষ্ট্রনেতার। হাই প্রোফাইল এই সাক্ষাতের দিকে তাকিয়ে কূটনৈতিক মহল। ৪৫তম প্রেসিডেন্ট হিসেবে শপথ গ্রহণের দিন রাতেই মোদীকে ফোন করেন ট্রাম্প। সেই ফোনালাপে আগামী দিনে দু’দেশের দ্বিপাক্ষিক সম্পর্ককে আরও মজবুত করার প্রতিশ্রুতিও ছিল৷ পরে উত্তরপ্রদেশ  নির্বাচনে জেতার পর মোদীকে ফোনে শুভেচ্ছা জানিয়েছিলেন ট্রাম্প। ভারত ও চিনের বিরুদ্ধে অভিযোগ তুলে চলতি মাসের শুরুতে প্যারিস জলবায়ু চুক্তি থেকে সরে আসার সিদ্ধান্ত নিয়েছে আমেরিকা। জলবায়ু চুক্তি অনুযায়ী শরিক দেশগুলির যে ব্যয়ভার বহন করার কথা, ভারত বা চিনের মতো দেশগুলো তা করছে না বলে অভিযোগ করেন ট্রাম্প। এই আবহে মোদী-ট্রাম্প সাক্ষাৎ দু’দেশের মধ্যে সম্পর্কে অন্য মাত্রা যোগ করবে বলেই মনে করা হচ্ছে। একই সঙ্গে ভিসা, আউটসোর্সিং এবং এইচ-ওয়ানবি ভিসা নিয়েও দুই নেতার মধ্যে কী আলোচনা হয় সেটার দিকেও নজর থাকবে। বারাক ওবামার আমলে আমেরিকার সঙ্গে ভারতের সুসম্পর্ক ছিল। বারাক ওবামার সঙ্গে মোট আট বার দেখা করেছিলেন মোদী। ট্রাম্প জমানাতেও সেই দ্বিপাক্ষিক সম্পর্ক টিকিয়ে রাখার পক্ষপাতী প্রধানমন্ত্রী।